Lady Antebellum kom nié meer na SALady Antebellum (Foto: Facebook) Die Amerikaanse musiekgroep Lady Antebellum se twee konserte in Suid-Afrika is gekanselleer. Big Concerts het dié nuus Dinsdag bevestig. Die groep was veronderstel om op 13 Oktober in Kaapstad op te tree en op 15 Oktober in Johannesburg. Die organiseerders het in ŉ verklaring gesê die konserte word gekanselleer in die beste belang van Hillary Scott, die groep se hoofsanger, en haar ongebore tweeling se gesondheid. Die groep, met die ander lede Charles Kelley en Dave Haywood, het aan Suid-Afrikaanse aanhangers om verskoning gevra. “Ons is baie bly vir Hillary en haar tweelingdogtertjies, maar ons wil groot verskoning aan ons aanhangers vra. Ons droom al vir jare daarvan om in Suid-Afrika op te tree en kan nie wag om nuwe planne te maak om julle pragtige land te besoek nie.” Só werk die terugbetalings As jy jou kaartjie by Computicket gekoop het, sal die geld outomaties weer in jou bankrekening terugbetaal word. As jy jou kaartjie by ŉ winkel gekoop het, moet jy na ŉ Computicket gaan om daar ŉ terugbetaling te ontvang. Alle terugbetalings sal binne 30 dae van die konsertdatums geskied. Vir meer inligting, stuur ŉ e-pos na Computicket by [email protected] of skakel 0861 915 8000.